Christian Juhl (EL), 2014-04-01:
Forespørgsel nr. 20: Hvad kan ministeren oplyse om de langsigtede konsekvenser for dansk kultur, økonomi og landets befolkningssammensætning, når indvandringen gennem flere år har været høj, og taget i betragtning at antallet af indvandrede udlændinge i 2013 for første gang oversteg antallet af fødsler?
Hvis jeg skal svare ordentligt på det, vil jeg gerne bede om en halv times taletid.
Dagens forespørgsel er en stor mundfuld.
Ministeren skal oplyse om langsigtede konsekvenser for dansk kultur, økonomi og landets befolkningssammensætning.
Det er med andre ord en forespørgsel, der lægger op til, at man som deltager i debatten kan brede sig ud i alle mulige retninger.
I forhold til indvandringen har vi i Enhedslisten sammen med regeringspartierne og SF siden valget i 2011 koncentreret os om nogle helt konkrete ændringer, der kan påvirke indvandring og integration i Danmark.
Vi har i nogen grad lempet reglerne om familiesammenføring med børn, familiesammenføring med ægtefæller og regler om permanent opholdstilladelse.
Vi har gjort det lettere at få dansk pas ved bl.a. at sænke de strenge prøvekrav og sikre, at mennesker med visse former for sygdom eller handicap kan få forelagt deres sag som dispensationssag i Folketingets Indfødsretsudvalg.
Vi har også på baggrund af nogle konkrete enkeltsager – lad mig nævne Imsagen og Songülsagen – fået gjort op med nogle åbenlyse urimeligheder i udlændingeloven og i myndighedernes administration af den.
Sammen med regeringspartierne og SF har vi gennemført ændringer, der har haft positive konsekvenser for tusinder af mennesker og deres mulighed for at bo i Danmark sammen med dem, de holder af.
Samtidig har tusinder fået en større tryghed i form af en permanent opholdstilladelse eller et dansk pas.
Det styrker integrationen, og det er vi glade for. Når det er sagt, må vi også sige, at ændringerne slet, slet ikke går langt nok efter vores mening.
Vi er stadig meget langt fra den situation, der var retstilstanden for en snes år siden, hvor enhver, der havde permanent opholdstilladelse i Danmark eller dansk statsborgerskab, havde ret til at bo her sammen med sin ægtefælle og sine børn.
Ifølge Dansk Folkeparti, som er forespørgerne, er det et problem, at antallet af indvandrere i 2013 oversteg antallet af nyfødte.
Vi kan ikke se, at det skulle være et selvstændigt problem.
Enhedslisten går ikke ind for ubetinget åbne grænser og fri indvandring til alle.
Til gengæld vil jeg nævne tre rettesnore for vores indvandringspolitik.
For det første skal de mennesker, der kommer hertil for at arbejde, gøre det på danske løn- og arbejdsbetingelser.
For det andet skal mennesker, der bor fast i Danmark, have lov til at gifte sig med den, de elsker, og til at bo i Danmark sammen med ægtefælle og børn.
For det tredje er Danmark et rigt land, der inden for det seneste årti har været krigsførende i Afghanistan og Irak; derfor må og skal vi påtage os vores del af ansvaret for verdens flygtningeproblemer.
Der er desværre plads til forbedring i forhold til at leve op til dette ansvar.
Med disse tre hovedlinjer i udlændingepolitikken vil indvandring ikke være et problem, hvis det samtidig lykkes at føre en inkluderende integrationspolitik med respekt for de nye borgere i vores samfund – altså en integrationspolitik, der er helt modsat den, som blev ført, mens Dansk Folkeparti var støtteparti for VK-regeringen.
Her forvekslede I integration med assimilation, og med den såkaldte starthjælp indførte I negativ forskelsbehandling af nye borgere og arbejdede i det hele taget på at skabe et os og dem-samfund, hvor indvandrere og flygtninge ses som et problem og ikke som en ressource.
I Enhedslisten er vi mere på linje med den nuværende regerings tilgang, som den også kommer til udtryk i det forslag til vedtagelse, som fru Trine Bramsen fremsatte her fra talerstolen, og som Enhedslisten kan tilslutte sig.